MEDDELELSE FRA KOMMISSIONEN TIL EUROPA-PARLAMENTET i henhold til EF-traktaten artikel 251, stk. 2, andet afsnit vedrørende Rådets fælles holdning vedrørende ændring af Rådets forordning (EØF) nr. 3330/91 om statistikker over udveksling af goder mellem medlemsstater, for så vidt angår en forenklet anvendelse af varenomenklaturen

1. SAGSFORLØB

Fremsendelse af forslaget (KOM(1997) 275 endelig - 1997/0162/COD) til Europa-Parlamentet og Rådet : 4. juni 1997.

Europa-Parlamentets udtalelse ved førstebehandlingen : 1. april 1998

Fremsendelse af det ændrede forslag : 27. april 1998

Fastlæggelse af den fælles holdning : 28.2.2000

Det Økonomiske og Sociale Udvalgs udtalelse : 29. oktober 1997

Regionsudvalgets udtalelse : 2. december 1997

2. FORMÅL MED KOMMISSIONENS FORSLAG

Forenkling af virksomhedernes indberetningsbyrde i forbindelse med statistikkerne over samhandelen mellem medlemsstaterne (Intrastat-systemet) for så vidt angår varenomenklaturen.

3. BEMÆRKNINGER TIL DEN FÆLLES HOLDNING

3.1 Den fælles holdning i korte træk

Den fælles holdning er baseret på en række vigtige konklusioner, som Forligsudvalget nåede frem til den 18. marts 1999, vedrørende et andet Slim/Intrastat-forslag (om færre datavariabler). Her kan især nævnes princippet om kun at bibeholde en enkelt nomenklatur for statistikker over samhandelen inden for Fællesskabet og med tredjelande samt Rådets tilsagn om at tage nomenklaturforslaget op til fornyet behandling.

Selv om den fælles holdning afviger fra Kommissionens oprindelige forslag, er den grundlæggende idé dog bevaret, nemlig at indføre forenklinger, især for små og mellemstore virksomheder.

Det opnås ved at give dem mulighed for kun at indberette oplysninger om de ti (værdimæssigt) vigtigste handelsvarer, herunder partnerland og værdi. Kommissionen fastsætter i overensstemmelse med udvalgsproceduren reglerne for udvælgelse af de ti vigtigste varer.

Rådet anmoder desuden Kommissionen om at undersøge, om tærsklen for en forenklet anvendelse kan hæves fra det nuværende niveau på 100 000 EUR til 200 000 EUR. En forhøjelse af tærsklen vil i de medlemslande, hvor den ikke allerede befinder sig på et niveau, der fritager samtlige SMV'er, betyde, at de små og mellemstore virksomheder skal indsende en forenklet månedlig indberetning for kun tre variabler (vare, partnerland og værdi).

3.2 Europa-Parlamentets ændringsforslag ved førstebehandlingen

3.2.1 - accepteret af Kommissionen og indarbejdet i den fælles holdning

Europa-Parlamentet foreslog en række ændringer ved førstebehandlingen af Kommissionens oprindelige forslag.

I den fælles holdning er der i princippet taget hensyn til alle Europa-Parlamentets ændringsforslag.

Ændringsforslag 3, hvori der lægges vægt på en forenklet anvendelse af den kombinerede nomenklatur og på værktøjer, der kan lette klassificeringen af varerne under hensyntagen til de vanskeligheder, virksomhederne støder på i den forbindelse.

Dette er nu medtaget i forslagets ændrede titel og i betragtning 4 og 5.

Der er dog ikke nogen udtrykkelig henvisning til værktøjer, som kan lette klassificeringen af varer.

Ændringsforslag 4, hvori det fastslås, at forenklingen af den kombinerede nomenklatur er blevet foreslået som et pilotprojekt i forbindelse med anden fase af Slim-initiativet.

Dette er nu medtaget i betragtning 5.

Ændringsforslag 5, hvori det fastslås, at den kombinerede nomenklatur bør være den eneste nomenklatur, der anvendes til statistikkerne over samhandelen inden for Fællesskabet og med tredjelande.

Dette er nu medtaget i betragtning 5.

Ændringsforslag 6 og 7, hvori det fastslås, at der bør indføres et samarbejde mellem de nationale myndigheder og repræsentanterne på europæisk plan for brugere og leverandører af oplysninger. Formålet med dette samarbejde er at udarbejde forslag til forenkling af den kombinerede nomenklatur, idet der dog tages hensyn til behovet for stadig at råde over detaljerede oplysninger for nogle sektorer.

Dette er nu medtaget i betragtning 5.

Ændringsforslag 8.1, hvori det fastslås, at den kombinerede nomenklatur anvendes til at betegne varerne.

Dette er underforstået, da den kombinerede nomenklatur er den eneste nomenklatur, der kan anvendes.

Ændringsforslag 1, 2, 8.2, 8.3 og 8.4 er ikke relevante.

3.2.2 - accepteret af Kommissionen, men ikke indarbejdet i den fælles holdning (Kommissionens holdning hertil)

Ingen.

3.3 Eventuelle nye bestemmelser indføjet af Rådet og Kommissionens holdning hertil

Ingen.

3.4 Eventuelle problemer med udvalgsproceduren i forbindelse med vedtagelsen af den fælles holdning (og Kommissionens holdning hertil)

Ingen.

4. KONKLUSIONER / ALMINDELIGE BEMÆRKNINGER

Kommissionen støtter i det store og hele den fælles holdning, der gør det muligt at indføre forenklinger for små og mellemstore virksomheder, navnlig hvis forenklingstærsklen kan hæves til 200 000 EUR.

Kommissionen finder, at de ændringer, der er indføjet ved Rådets fælles holdning, ikke forvansker dens forslag.

Selv om den fælles holdning afviger fra Kommissionens oprindelige forslag, er den grundlæggende idé og målsætning dog bevaret, nemlig at forenkle anvendelsen af varenomenklaturen, især for små og mellemstore virksomheder. Den indeholder desuden de af Europa-Parlamentets ændringsforslag ved førstebehandlingen, som Kommissionen har accepteret.

Der skal navnlig tages hensyn til Rådets og Europa-Parlamentets almindelige tilslutning til princippet om en enkelt nomenklatur for statistikker over samhandelen inden for Fællesskabet og med tredjelande. Det bør desuden erindres, at brancheorganisationerne gentagne gange har udtrykt stærk modstand mod anvendelsen af to forskellige nomenklaturer for statistikker over samhandelen inden for Fællesskabet og med tredjelande.

Endelig skal det bemærkes, at antallet af positioner i den kombinerede nomenklatur for tredje år i træk er faldet. Denne udvikling og de positive resultater, der er opnået i forbindelse med Slim II-initiativet, skal ses på baggrund af de bestræbelser, der i fællesskab er gjort i Kommissionens tjenestegrene, medlemsstaterne og brancheorganisationerne for at forenkle og modernisere den kombinerede nomenklatur.